Det var avisen RA som skrev om hendelsen først.

Kunne vært livsfarlig

– At folk kaster mye rart i søpla er ikke noe nytt, men å legge dynamitt i den lille røde kassen for spesialavfall er veldig spesielt. Det kunne jo i teorien ha forårsaket stor skade på både folk og bygninger om sprengstoffet hadde gått av, sier Kåre Andersen til NRK.

Han er driftsleder ved Jan Stenersen transport på Rjukan, som har ansvaret for avfallshåndteringen i Tinn kommune.

To ganger i året samler de inn spesialavfall i små røde bokser fra private husstander, som fraktes i en vanlig varebil.

Ved ankomst avfallsanlegget sorteres innholdet, før det hentes av et firma som håndterer det videre.

Slik håndterer du funn av eksplosiver Ekspandér faktaboks Alle som finner, kommer over, eller uten lovlig adgang får sivile eksplosiver i sin besittelse skal snarest mulig varsle politiet på 02800 om dette.

Politiet skal sørge for at eksplosivene blir tatt hånd om av produsent, importør, distributør eller av virksomhet med tillatelse til å tilintetgjøre eksplosiver.

Produsent, importør eller distributør har en plikt til å hente eksplosivene, uavhengig av om de selv har gjort produktene tilgjengelig på markedet eller ikke.

Disse må også bære kostnaden ved henting og destruksjon av eksplosivene dersom disse er funnet av privatpersoner og eksplosivene ikke kan spores tilbake til siste lovlige eier, innehaver eller sluttbruker. Kilde: Direktoratet for samfunnssikkerhet og beredskap (DSB)

Måtte evakuere

Det var i forbindelse med denne sorteringsjobben at en arbeider ved mottaket kom over flere dynamittgubber i en handlepose mandag formiddag.

– Han ga meg beskjed umiddelbart. Vi kontaktet politiet, som ba oss sperre av området og ikke benytte større maskiner før dynamitten var sikret, sier han.

Dynamitten ble senere hentet av personell med kunnskap om hvordan sprengstoff skal håndteres forsvarlig.

Andersen tror ikke eieren av dynamitten som ble kastet kan ha tenkt seg spesielt godt om.

– I disse boksene ligger det jo både batterier og lightere. Da sier det jo seg selv at dette kunne blitt svært farlig, sier driftslederen, som ikke har noen anelse om hvem kan være.

– Det er temmelig mange husstander vi kjører innom.

Ikke første gang

Det er ikke første gang i karrieren han har kommet over farlig avfall.

– En gang fant vi skarpe skudd liggende i søppelet. Ganske utrolig. Heldigvis gikk det bra, men det er jo rimelig sløvt da.

Riktig håndtering

Knut Aas, seksjonsleder for politiet på Rjukan, sier til RA at mottaket håndterte dynamittfunnet helt etter boka.

– Dynamitten kan gå av ved håndtering fordi den er gammel og ustabil. Vedkommende som har lagt dynamitten har ikke bare utsatt seg selv for fare, men andre også. Dette liker vi i politiet like dårlig som karene som jobber her, sier Aas til avisen.

Han oppfordrer folk til å kontakte politiet om de skal kvitte seg med kuler og krutt.

– De som har gammel ammunisjon eller dynamitt de vil bli kvitt, kan kontakte oss i politiet. Da blir det en trygg og god løsning innenfor lover og regler.